Randi Rønning Balsvik

**Randi Rønning Balsvik** (født 1939) er en norsk historiker og professor emerita. Hun har vært ansatt ved Institutt for arkeologi, historie, religionsvitenskap og teologi (AHR) ved UiT Norges arktiske universitet fra 1981, som professor fra 1991, og som professor emerita fra 2007. Randi Rønning Balsvik har hatt afrikansk historie som spesialfelt, herunder særlig Etiopia. I tillegg strekker hennes forfatterskap seg over tema som kvinnehistorie, nordnorsk lokal- og regionalhistorie og sosialhistorie.

Randi Rønning Balsvik ble immatrikulert ved Universitetet i Oslo i 1958 og avla sin Cand. philol ved Universitetet i Bergen i 1969 med hovedfag i historie, og med engelsk og norsk i fagkretsen. Hovedfagsoppgaven bar tittelen *U-hjelpsdebatten i Det norske storting 1952-1965*. I perioden 1963-66 hadde Balsvik bodd i Asella i Etiopia der hun arbeidet som lærer og lærte seg språket amharisk. Dette ble starten på en livslang interesse for Etiopia og Afrikansk historie. I 1970 fikk Balsvik et treårig forskningsstipend fra NAVF (nå NFR). Dette tok hun med seg til Etiopia, der hun bodde i hovedstaden Addis Abeba og knyttet seg til forskningsmiljøet ved Institute for Ethiopian Studies ved Addis Abeba University. I denne perioden utviklet det seg et studentopprør som resutlerte i Den etiopiske revolusjonen og Haile Selassie's fall i 1974. Balsvik returnerte til Norge i 1973, men hadde i sin forskningsperiode fått anledning til å samtale med flere av de sentrale aktørene i studentbevegelsen. Hennes feltstudier ble et nybrottsarbeid mht historiefaglig bruk av muntlige kilder, og resulterte i doktoravhandlingen *Haile Selassie's Students - Rise of Social and Political Consciousness 1951-1977,* som Balsvik disputerte over til graden Dr. philos ved UiT i 1980. Avhandlingen ble publisert av Michigan University Press i 1985, og gjenprintet av Addis Abeba University Press i 2005.

Balsviks forfatterskap kan deles i to hovedretninger. Den første perioden omhandlet Etiopia og tema relatert til Afrika, men etter 1985 utviklet hun et forskningsmessig tyngdepunkt også i nordnorsk historie, med byhistorien *Vardø. Grensepost og fiskevær, 1850 -1950* i to bind og hennes bidrag til *Nordnorsk Kulturhistorie.* Balsvik har imidlertid hele tiden forsket og publisert også på tema knyttet til Afrika og utenomeuropeiske perspektiver, og i 2010 utga hun *Det 20. århundrets historie – et globalt perspektiv*.

Randi Rønning Balsvik har hatt en rekke verv, blant annet som leder for (daværende) historieseksjonen ved ISV, UiT, medlem av universitetsstyret for UiT og i styret for henholdsvis Fredssenteret og Kvinnforsk ved UiT, samt deltatt i faggrupper ved Norges forskningsråd. Hun var også med å arrangere *Women's Worlds 99, The 7th International Interdisciplinary Congress on Women,* 20.–26. juni 1999 i Tromsø med  deltakere fra hele verden. 

Ved starten Russlands invasjon av Ukraina 2022 kritiserte hun vestlig våpenhjelp til det ukrainske forsvaret. Hun mente at Ukraina skulle ha overgitt seg uten kamp.  Hun hevdet at det er to forskjellige standarder når man har militært forsvar og samtidig verdsetter liv, frihet og personlig sikkerhet. Hun fastholdt sin kritikk mot våpenhjelpen også etter at Ukraina hadde gjenerobret og frigjort store områder ved hjelp av våpenforsyningene. I 2023 uttalte Balsvik at det var «nærmest uforståelig og trist» at krigen hadde ført til at land som Sverige og Finland ønsket å slutte seg til NATO.

I februar 2026 argumenterte Balsvik med at den russiske invasjonen hadde sin rot i at russisktalende i de østlige fylkene i Ukraina ble fratatt mulighetene til å bruke sitt morsmål i skole og media. Undersøkelser fra blant annet Europarådet, FNs høykommissær for menneskerettigheter og Organisasjonen for sikkerhet og samarbeid i Europa har imidlertid ikke funnet dekning for ukrainsk undertrykkelse av russisk-språklige innbyggere. Organene har imidlertid konkludert med at det foreligger undertrykkelse av ukrainsk språk og kultur i russisk-kontrollerte områder.

## Bibliografi (utvalg)
* *Haile Selassie's Students: Intellectual and Social Background to Revolution*. Michigan State University Press 1985
* *Vardø. Grensepost og fiskevær, 1850-1950*. Dreyer bok 1989 (2 bind)
* *Afrika i et historiografisk perspektiv*. Det norske samlaget 2004
* *The Quest for Expression: State and the University in Ethiopia under three Regimes, 1952-2000.* Addis Abeba University Press 2007
* *Det 20. århundrets historie – et globalt perspektiv*. Cappelen akademisk forlag 2010
* *Norsk bistandshistorie*. Samlaget 2016

## Referanser


## Kilder
* Niemi, Einar og Christine Smith-Simonsen (reds.). *Det hjemlige og det globale, Festskrift til Randi Rønning Balsvik*. Akademisk publisering AS 2009